Det ble avviklet 14 øvelser, sju for damer og sju for herrer. Konkurransene ble avholdt i Obihiro Forest Speed Skating Oval i Obihiro i Japan, og var den eneste sportsdisiplinen i 2017-utgaven av de asiatiske vinterlekene som ikke ble holdt i Sapporo. Det var gratis adgang til skøyteløpene for tilskuere. Den tidligere skøyteløperen Hiroyasu Shimizu var en av lekenes offisielle ambassadører. Skøytekonkurransene ble kringkastet direkte på den japanske TV-kanalen NHK BS1 alle fire dagene.